“พาณิชย์” เผยมูลค่าการค้าชายแดนปี 62 หดตัว 3.43% หลังเผชิญบาทแข็ง-ศก.โลกชะลอตัว
"กระทรวงพาณิชย์" เผยมูลค่าการค้าชายแดน-ผ่านแดน ปี 62 หดตัว 3.43% หลังเผชิญภาวะเงินบาทแข็งค่า-เศรษฐกิจโลกชะลอตัว
"กระทรวงพาณิชย์" เผยมูลค่าการค้าชายแดน-ผ่านแดน ปี 62 หดตัว 3.43% หลังเผชิญภาวะเงินบาทแข็งค่า-เศรษฐกิจโลกชะลอตัว
28 ม.ค. 2563

นายกีรติ รัชโน อธิบดีกรมการค้าต่างประเทศ เปิดเผยว่า สถานการณ์การค้าชายแดนและผ่านแดนของไทยในปี 2562 มีมูลค่าทั้งสิ้น 1,337,282 ล้านบาท ขยายตัวลดลง 3.43% ซึ่งมาจากการส่งออก 749,422 ล้านบาท ลดลง 2.72% และการนำเข้า 587,860 ล้านบาท ลดลง 4.31% เกินดุลการค้า 161,562 ล้านบาท
โดยแยกเป็น 1. การค้าชายแดนกับประเทศเพื่อนบ้าน 4 ประเทศ มูลค่า 1,069,251 ล้านบาท ลดลง 4.57% มาจากการส่งออก 612,490 ล้านบาท ลดลง 5.28% นำเข้า 456,762 ล้านบาท ลดลง 3.59% เกินดุลการค้า 155,728 ล้านบาท และ 2. การค้าผ่านแดนกับ 3 ประเทศ มูลค่า 268,031 ล้านบาท เพิ่มขึ้น 1.42% มาจากการส่งออก 136,933 ล้านบาท เพิ่มขึ้น 10.69% นำเข้า 131,098 ล้านบาท ลดลง 6.74% เกินดุลการค้า 5,834 ล้านบาท
ทั้งนี้ มาเลเซียยังคงเป็นคู่ค้าอันดับหนึ่งมีมูลค่า 514,066 ล้านบาท ลดลง 9.51% มาจากการส่งออก 251,911 ล้านบาท ลดลง 13.12% นำเข้า 262,155 ล้านบาท ลดลง 5.74% รองลงมาคือ สปป.ลาวมีมูลค่า 197,520 ล้านบาท เมียนมามีมูลค่า 196,403 ล้านบาท และกัมพูชามีมูลค่า 161,262 ล้านบาท ขณะที่การค้าผ่านแดนจีนตอนใต้มีมูลค่าสูงสุด 130,445 ล้านบาท เพิ่มขึ้น 26.09% มาจากการส่งออก 53,746 ล้านบาท เพิ่มขึ้น 63.28% นำเข้า 76,699 ล้านบาท เพิ่มขึ้น 8.74% รองลงมาคือ สิงคโปร์มีมูลค่า 72,738 ล้านบาท และเวียดนามมีมูลค่า 64,848 ล้านบาท
อธิบดีกรมการค้าต่างประเทศ กล่าวว่า สถานการณ์การค้าชายแดนและผ่านแดนปรับตัวลดลง เนื่องจากได้รับผลกระทบจากเงินบาทแข็งค่า ปัญหาของเศรษฐกิจโลกชะลอตัวอย่างต่อเนื่อง และภาวะสงครามการค้าระหว่างสหรัฐฯกับจีนยังยืดเยื้อต่อไปเรื่อยๆ ความไม่มีเสถียรภาพของค่าเงินของแต่ละประเทศรวมถึงไทยและประเทศเพื่อนบ้านในภูมิภาค
โดยการค้าด้านมาเลเซีย การส่งออกยังคงลดลงอย่างต่อเนื่อง อาทิ ยางพารา เครื่องคอมพิวเตอร์ และผลิตภัณฑ์ยาง ด้านสถานการณ์การค้ากับ สปป.ลาวยังคงลดลง โดยเฉพาะน้ำมันดีเซล รถยนต์ อุปกรณ์ฯ และสินค้าปศุสัตว์อื่นๆ ขณะที่ด้านเมียนมามีมูลค่าขยายตัวแต่การส่งออกยังคงลดลง ซึ่งส่วนใหญ่เป็นน้ำมันดีเซล เครื่องดื่มที่ไม่มีแอลกอฮอล์ และผ้าผืน ด้าย ด้านสถานการณ์การค้ากับสิงคโปร์มีภาวะลดลง อาทิ กลุ่มสินค้าเครื่องยนต์สันดาป เครื่องคอมฯ และแผงวงจรไฟฟ้า ส่วนสถานการณ์การค้ากับเวียดนามมีภาวะลดลง อาทิ กลุ่มสินค้าผลไม้สดแช่เย็น เครื่องดื่มไม่มีแอลกอฮอล์ และลำไยแห้ง
“กัมพูชานับเป็นประเทศที่การค้าขยายตัวสูงขึ้นอย่างต่อเนื่อง โดยการส่งออกเพิ่มขึ้นถึง 14.26% โดยเฉพาะกลุ่มสินค้าเครื่องดื่มที่ไม่มีแอลกอฮอล์ รถยนต์ อุปกรณ์ฯ และรถจักรยานยนต์ฯ เป็นต้น ขณะที่การค้าผ่านแดนด้านจีนตอนใต้มีอัตราขยายตัวสูงถึง 26.09% สินค้าส่งออกที่ขยายตัวสูง ได้แก่ ผักผลไม้สดแช่เย็น เครื่องคอมฯ และลำไยแห้ง” นายกีรติ กล่าว
อธิบดีกรมการค้าต่างประเทศ กล่าวว่า กรมฯ ยังคงเดินหน้าจัดกิจกรรมกระตุ้นเศรษฐกิจการค้าชายแดน เร่งส่งเสริมการค้าชายแดน ให้สอดรับกับนโยบายของรัฐบาล เพื่อเชื่อมโยงโครงสร้างพื้นฐาน และพื้นที่เขตเศรษฐกิจที่ได้พัฒนาไว้แล้ว กระตุ้นการส่งออกและสร้างขีดความสามารถในการแข่งขันในตลาดโลกต่อไป